Dagstukkies – Bladsy 2 – Liplekker
Skrywer adminGepubliseer op Junie 11, 2019 Kategorieë DagstukkiesSleutelwoord dagstukkiesLewer kommentaar op Het jy my lief 2
Die lewe verander darem teen ’n spoed. Ek vertel vir my seun dat ek die hoofknaap tussen 17 mans in die studentehuis geword het toe ek met my splinternuwe rekenaar daar aankom. Dit het twee floppy drives gehad met ’n amber skerm.
My seun het my met sulke wasige oë aangekyk en ek kon sien hy wonder op watter stasie ek nou is.
’n Spotprentjie beskryf die gesprek tussen my en my seun. ’n Pa kom by sy seun en wys vir hom ’n floppy disk (daardie plat plastiekskyfies wat vroeër jare gebruik is om data te stoor). Die pa wil hoor of sy seun al so iets gesien het. Die seun se kommentaar: O, iemand het die save knoppie op ’n 3D-drukker uitgedruk.
Tye verander. En ek weet nie of dit altyd na die goeie kant toe is nie. Soos pak kry.
Ek onthou nog toe ek een debataand ’n juffrou se kar se wiele afgeblaas het. Die klok het nog nie eens die volgende oggend gelui nie, toe het ek reeds ses van die bestes gekry. En nee, die pak was nie ’n geïsoleerde gebeurtenis nie. Ek was heel gewoond daaraan.
Vandag kan ’n kind ’n saak teen sy ouers gaan maak as hulle hom of haar gefoeter het omdat hulle eenvoudig ongehoorsaam was. Ek wonder of dit nie juis die oorsaak van vandag se moeilikheid met dissipline is nie?
Eintlik wil ek sê dat ons nie moet toelaat dat alles verander nie. Dis goed as tegnologie beter raak. Ons moet daarby aanpas, maar sommige dinge in ons fondasie moet vas bly staan. Soos om die verkeerde dinge aan te spreek en met wortel en tak uit te roei.
Daaroor is Paulus ook ernstig: 20As iemand iets verkeerds gedoen het, moet daar voor almal streng met hom oor sy fout gepraat word. Dit sal ander help om nie dieselfde fout te maak nie.
Paulus praat spesifiek hier van leiers in die kerk wat gefouteer het en hoe dit aangespreek moet word. Tog is dit goeie raad vir enige een wat foute maak. Ons almal maak foute. Ons kan uit ons eie foute leer om volgende keer nie weer oor dieselfde hekkie te val nie. Net so kan ons uit mekaar se foute leer en onsself baie seer en trane spaar.
Dit is dalk ’n goeie onderwerp vir ’n boek. Kom ons stel ’n boek saam waarin ons al ons foute neerskryf. Die titel: Leer uit my foute. Dit veronderstel dat ek weet ek is feilbaar. Ek moet weet dat die sondeval se vlek ook oor my is en dat ek foute gaan maak. Ek hoef nie ’n front voor te hou nie. Ons almal maak foute. Dit is eintlik gerusstellend om te weet dat ek nie die enigste een is wat foute maak nie.
Wanneer ons besef en erken dat ons foute maak, kan ons ons daarteen begin staal. Ons kan onsself voorberei om die gate in die pad raak te sien en maniere soek hoe om dit te systap. Een van die maniere is dat ons by mekaar kan leer.
Mag ons nooit toelaat dat die verandering en groei in die wêreld ons ontneem van goeie dissipline nie. Mag ons mekaar en ook ons kinders op hulle foute wys (op ’n ordentlike manier!). En mag ons ons leefstyl só aanpas dat ons al hoe minder foute maak en al hoe meer leef soos wat God wil hê ons moet leef.
Waar maak jy foute?
Hoe moet jy dit aanspreek?
Is daar iemand anders wat jy moet aanspreek?
Vader, dis nie maklik om te erken as ons foute maak nie. Dis nog moeiliker om mekaar reg te help, maar U Woord leer ons dat dit soms nodig is sodat ons in gehoorsaamheid aan U kan leef. Help ons om mekaar in liefde reg te help en te ondersteun wanneer ons verkeerde keuses maak. Amen.
Skrywer adminGepubliseer op Junie 10, 2019 Junie 10, 2019 Kategorieë DagstukkiesSleutelwoord dagstukkiesLewer kommentaar op Leer uit my foute
Skrywer adminGepubliseer op Junie 10, 2019 Kategorieë DagstukkiesSleutelwoord dagstukkiesLewer kommentaar op Het jy my lief 1
Geld vir jou arbeid
’n Vriend vertel my van die groot projekte waarmee sy kinders besig is. Hy vertel ook van die uitdagings wat aan die jong manne se deure klop. Die afgelope twee maande hou ’n groot maatskappy ’n hoop geld wat hulle toekom sommer net terug.
Ek kry ’n kol op my maag, want ek onthou nog uit my dae in die besigheidswêreld hoe groter besighede die kleiner besighede as banke gebruik het en, sonder om rente te betaal, geld sonder toestemming “leen”. Só het baie besighede al gevou.
Toe my vriend omdraai om te loop, vra hy dat ons tog vir sy kinders moet bid en hy las aan: “Ek weet God is by ons en sal ons help. Ek weet nie waar dit staan nie, maar die Bybel sê mos die arbeider is sy loon werd.”
En wonder bo wonder is dit die teks waarby ek die volgende oggend stilraak: … want die Skrif sê: “Jy mag nie ‘n bees waarmee jy graan dors, se bek toebind nie,” en ook: “Die arbeider is geregtig op sy loon.” Of soos dit in die Boodskap staan: 18In die Skrif staan daar mos: “Jy moenie die bees se bek toebind wat besig is om jou met jou koringoes te help nie,” en: “Iemand wat werk, mag ook geld kry vir die werk wat hy doen.”
Hoe vêr gaan jy kom met ’n os wat jou lande ploeg, maar jy gee hom niks om te eet nie? Na die tweede dag se werk sal sy petrol op wees en jou lande sal ongeploeg bly. As ’n dier vir jou werk, moet jy hom goed versorg.
Hoeveel te meer moet ons nie die mense wat vir ons werk, goed versorg nie! As jou werknemers hulle kant bring, moet jy ook jou kant bring en hulle dubbeld en dwars daarvoor besoldig. So baie mense soek na ’n volgende werk omdat hulle nie ordentlik vergoed word nie. Wanneer hulle dan ’n beter aanbod ontvang, wil die baas ewe skielik met ’n teenaanbod kom.
Ek sê altyd aan die ouens om nie die aanbod te aanvaar nie, want vir hoeveel jaar het die baas jou te min betaal en hoe lank gaan dit neem voordat hy jou weer onder jou waarde betaal?
Vergoed mense vir wat hulle werd is en meer.
My vrou was maar aan die swaar kant wat huishulpe betref. Seker omdat haar standaarde so hoog is. Toe kry ons vir Precious uit Afrika en ja, sy is presies dit vir ons, precious. Dit is nou ons verantwoordelikheid om aan haar ’n markverwante salaris te betaal. Sy moet aan haar sak kan voel dat ons haar waardeer en al haar harde werk raaksien.
Hierdie gedeelte in 1 Timoteus gaan ook oor die leiers in die kerk. Die vorige vers sê juis: 17Die gemeente moet vir die leiers in die gemeente wat mooi na die sake van die gemeente kyk behoorlik dankie sê, veral as hulle vir ander van die Here vertel en hulle help om al hoe meer van God se dinge te verstaan. Hulle moet hulle selfs betaal. Die leiers is dus ook geregtig om vergoed te word vir die werk wat hulle doen.
Laat ons almal hard werk, sodat die kool die sous werd is. Laat ons base plekke soek om ons nóg meer te vergoed. En as hulle dit nié doen nie, kom op vir jou regte sodat jy eerlik vir jou arbeid besoldig word.
As jy iemand in jou diens het wat hulle werk goed doen, moenie later spyt wees as hulle groener weivelde gaan soek nie. Maak dit vir hulle só lekker by jou dat hulle altyd met ’n lied in hulle hart vir jou sal werk.
Kry jy wat jy werd is?
Betaal jy aan jou werknemers wat hulle werd is?
Moet jy iewers ’n aanpassing maak?
Vader, dankie vir die bevestiging dat ek ook geregtig is om te verdien wat ek werd is. Help my om altyd my beste te gee. Help my om ook vir dié wat vir my werk, bo verwagting te vergoed. Amen.
Skrywer adminGepubliseer op Junie 7, 2019 Kategorieë DagstukkiesSleutelwoord dagstukkiesLewer kommentaar op Geld vir jou arbeid
Blye Versekering 7 Junie 2019 Tema: Sy Genade 5
**** Dit gebeur dikwels dat ek en jy ly of swaarkry juis omdat ons dit verdien weens ons verkeerde keuses en optrede. Nie omdat ons gestraf word nie, maar omdat dit gevolge is van ons optrede. Veronderstel iemand het jare gerook en besluit om die HERE ten volle te gehoorsaam. Die HERE vergewe daardie persoon volkome maar die skade aan die liggaam bly daar met Emfiseem of wat ook al. Daar is uitsonderings maar ek praat in die algemeen. Die ander kant van die munt is ook waar en dit is wanneer ek en jy ly terwille van die reguit en smal pad om binne God se wil te bly DAN is dit genade by God. Dit beteken Hy sien dit en Hy weet dit en Hy is met jou.
1Pet.2:19 Want dit is genade as iemand, ter wille van die gewete voor God, leed verdra deur onregverdig te ly. V20 Want watter roem is daar as julle verdra wanneer julle sonde doen en geslaan word? Maar as julle verdra wanneer julle goed doen en ly—dit is genade by God.
1Pet.4:15 Want niemand van julle moet ly as moordenaar of dief of kwaaddoener of as een wat hom met die sake van ‘n ander bemoei nie. V16 Maar wanneer iemand as ‘n Christen ly, moet hy hom nie skaam nie, maar God verheerlik in hierdie opsig.
Onse Vader wat in die hemele woon, Wanneer ons besef hoe U Seun gely het terwille van ons sonde dan besef ons eers hoe vêr ons te kort skiet. Ek bid vandag spesiaal vir diegene wat bitter swaarkry juis omdat hulle U lief het. Seën hulle en dra hulle deur. Ek bid ook vir elkeen onder die letter B vandag. Liewe HERE sien hulle harte aan en hoor en verhoor hulle gebede volgens U wil. In Jesus se Naam Amen.
Geseënde dag en naweek. Tot Maandag as ons gespaar bly
Skrywer adminGepubliseer op Junie 7, 2019 Kategorieë DagstukkiesSleutelwoord dagstukkiesLewer kommentaar op Sy Genade 5
Blye Versekering vir 6 Junie 2019 Tema: Sy Genade 4
****Meeste ken seker die verhaal van die seuntjie wat ‘n seilbootjie gemaak het. Dae lank het hy en sy Oupa gesit om die bootjie te maak. Hy kon nie wag om dit uit te toets nie. Uiteindelik het die dag aangebreek en hy is af na die rivier daar naby om die bootjie te toets. Hy kyk so trots na sy bootjie en sien hoe vaar die bootjie so pragtig. Skielik kom daar ‘n sterk wind op en daar trek die bootjie al verder en verder en weg is sy bootjie. Sy hart was stukkend. Al die harde werk en gespartel was verniet. ‘n Paar weke later gaan hy en Oupa na ‘n nabygeleë dorpie vir inkopies. Hy loer by ‘n tweedehandse winkel se venster in en tot sy grootste verbasing sien hy sy bootjie. Hy gaan in en vertel die oom agter die toonbank dis sy bootjie en wys na die voorletters wat selfs daarop uitgekerf is. “Nee seun ek het daardie bootjie van iemand gekoop en dit is wat dit nou kos”. Hy het baie treurig saam met sy oupa huis toe gegaan en begin spaar. Elke keer wanneer hulle in die dorp kom gaan loer hy of sy bootjie nog daar is. Uiteindelik toe hy die presiese bedrag bymekaar het, is hy saam dorp toe en koop sy bootjie terug. Hy druk sy bootjie teen sy bors vas en sê jy is nou dubbel myne ek het jou nie net gemaak nie, ek het jou ook terug gekoop
Kol 1:16 want in Hom is alle dinge geskape wat in die hemele en op die aarde is, wat sienlik en onsienlik is, trone sowel as heerskappye en owerhede en magte—alle dinge is deur Hom en tot Hom geskape. 17 En Hy is voor alle dinge, en in Hom hou alle dinge stand.
1Kor 6:20 Want julle is duur gekoop. Verheerlik God dan in julle liggaam en in julle gees wat aan God behoort.
Joh. 1V16 Uit sy oorvloed het ons almal genade op genade ontvang.
Joh.3:16 Want so lief het God die wêreld gehad, dat Hy sy eniggebore Seun gegee het, sodat elkeen wat in Hom glo, nie verlore mag gaan nie, maar die ewige lewe kan hê. 17 Want God het sy Seun in die wêreld gestuur nie om die wêreld te veroordeel nie, maar dat die wêreld deur Hom gered kan word.
Onse Vader baie dankie dat U ons deur U Seun geskep het maar dat Hy ons met Sy lewe kom terug koop het. Ons is nou dubbel Syne en het genade op genade ontvang het. Hy het ontvang wat ons verdien sodat ons kan ontvang wat Hy verdien. Ek bid vir elkeen onder die letter A vandag. Wil U hulle uitroep na U hoor en verhoor vandag. Omvou hulle met die lig van U teenwoordigheid. In Jesus se Naam. Amen
Geseënde dag vir elkeen
Skrywer adminGepubliseer op Junie 6, 2019 Junie 6, 2019 Kategorieë DagstukkiesSleutelwoord dagstukkiesLewer kommentaar op Sy Genade 4
Energie vir weduwees en ouers
3Kyk mooi na die weduwees wat werklik niemand het om vir hulle te sorg nie. Gee om vir die mense wat nie iemand het wat na hulle kan omsien nie en natuurlik is dit nie net weduwees nie, maar almal wat op een of ander manier in die nood is.
Hierdie is ’n opdrag aan ons almal.
My pa is oorlede toe ek maar in Graad 8 was. Dit was só onverwags en die voorsiening vir my ma en ses kinders nie heeltemal op koers nie. Ons moes huis koop, want die pastorie moes die volgende predikant en sy gesin huisves. My ma het met baie genade ’n lekker huis in die hande gekry, maar wou bitter graag die een garage toebou vir ’n woonkamer.
Op ’n manier het ’n bouer hiervan te hore gekom. Toe ons weer sien, word al die boumateriaal vir die verandering voor ons huis afgelaai, sonder dat daar ooit enige rekening na my ma se kant toe gekom het. Niemand het ooit geweet wie die goeie daad gedoen het nie.
Ek het dit aan my lyf gevoel hoe ’n bouer werklik vir ’n weduwee omgegee het.
Tog is dit nie die weduwees en wese daar doer vêr nie: 4Maar as ’n weduwee kinders of kleinkinders het, moet jy hulle leer dat godsdiens in jou eie huis begin. Om vir jou eie familie te sorg en op dié manier dankie te sê vir wat jou pa en ma of ouma en oupa alles vir jou gedoen het, is godsdiens in aksie. Daarvan hou God baie.
En natuurlik behoort ons ouers en grootouers nie eers hulle eggenoot te verloor voordat ons as kinders tyd en energie aan hulle afstaan nie. My mond hang baie keer oop as ek sien hoe baie ouers vir hulle kinders doen. Hulle offer hulle hele lewe op. Hulle kom hulself te na net om vir hulle kinders alles te gee. Die ergste is dat baie van die kinders dink dit moet so wees. Voorregte raak regte en die dag as hulle die huis verlaat, vergeet hulle alles wat hulle ouers vir hulle gedoen het.
Kinders moet hulle ouers respekteer en moeite maak met hulle. Daar is baie ouers wat vir ’n geruime tyd ál hulle tyd en aandag aan hulle kinders gee en wanneer die kinders later die huis verlaat, kom ma en pa agter dat hulle nie eintlik meer iets in gemeen het of iets vir mekaar te sê het nie. Dit is traumaties en harde werk lê voor om mekaar weer te leer ken en te geniet.
Ek weet dit is ’n gestoei om aan die lewe te bly. Daar is soveel dinge wat ’n mens elke dag moet doen. Ons het nie eens tyd vir onsself nie. Tog sal ons moet tyd maak om by ons ouers uit te kom. Hulle verdien dit, wil ek amper sê. Dis nou tyd dat ons gee en hulle ontvang.
Só sien óns kinders weer hoe ’n mens dien. Só sien hulle wat dit beteken om ’n ware kind van God te wees. En God? Hy hou daarvan as ons omgee. Vir ons ouers, vir die weduwees en vir die wese. Dit is God se wil en roeping vir ons lewe: Gee om vir jou ouers. Dis nou húlle tyd. Ons moet hulle nou op die hande dra.
En as jou ouers nie meer daar is nie, soek kinders wat nie omgee vir hulle ouers nie. Wees jy dan die omgee-kind vir hulle.
1 Timoteus 5:1-8
Bring jy genoeg tyd met jou ouers deur?
Is daar dalk iemand anders se ouers na wie jy kan uitreik?
Vader, my liefde vir U word sigbaar wanneer ek my eie ouers liefhet en vir hulle wys dat ek dankbaar is vir alles wat hulle vir my gedoen het. Herinner my om tyd te maak vir hulle, want dit is wat U van my verwag. Amen.
Skrywer adminGepubliseer op Junie 5, 2019 Kategorieë DagstukkiesSleutelwoord dagstukkiesLewer kommentaar op Energie vir weduwees en ouers
Vorige bladsy Bladsy 1 Bladsy 2 Bladsy 3 … Bladsy 208 Volgende bladsy
Daline se Biltong-pasta ~ RSG
Lekkerste Malvapoeding 227,924 views
Maklike Skons 50,554 views
OUTYDSE BOONTJIESOP 40,873 views
Vinnige Aandete 38,487 views
Dirk se mielie tert 35,629 views